钦定古今图书集成/明伦汇编/闺媛典/第350卷 > 《纂文》 > 《楚王夫人郑袖》
## 钦定古今图书集成/明伦汇编/闺媛典/第350卷 > 《纂文》 > 《楚王夫人郑袖》

按《战国策》：张仪之楚，贫舍人怒而欲归。张仪曰：“子必
以衣冠之敝，故欲归，待我为子见楚王。”当是之时，南
后郑袖贵于楚。张子见楚王，楚王不说。张子曰：“王无
所用臣，臣请北见晋君。”楚王曰：“诺。”张子曰：“王无求于
晋国乎？”王曰：“黄金珠玑犀象出于楚，寡人无求于晋
国。”张子曰：“王徒不好色耳。”王曰：“何也？”张子曰：“彼郑周
之女，粉白黛黑，立于衢闾，非知而见之者以为神。”王
曰：“楚，僻陋之国也，未尝见中国之女如此其美也。寡
人见之，独何为不好色也？”乃资之以珠玉。南后郑袖
闻之，大恐，令人谓张子曰：“妾闻将军之晋国，偶有金
千斤，进之左右，以供刍秣。”张子辞楚王曰：“天下闭关
不通，未知见日也，愿王赐之觞。”王曰：“诺。”乃觞之。中饮
再拜而请曰：“非有他人于此也，愿王召所便习而觞
之。”王曰：“诺。”乃召南后郑袖而觞之。张子再拜而请曰“仪有死罪于大王。”王曰：“何也？”曰：“仪行天下遍矣，未尝
见人如此其美，而仪言得美人，是欺王也。”王曰：“子释
之，吾固以为天下莫若是两人也。”